Ingvar Gíslason fyrrverandi alþingismaður og menntamálaráðherra er látinn, níutíu og sex ára að aldri.
Ingvar fæddist í Nesi í Norðfirði 28. mars 1926. Hann lauk stúdentsprófi frá Menntaskólanum á Akureyri og stundaði nám í íslenskum fræðum við Háskóla Íslands og sagnfræðinám við háskólann í Leeds. Hann lauk síðan prófi frá lagadeild Háskóla Íslands árið 1956. Hann stundaði ýmis lögfræðistörf og kennslu og var skrifstofustjóri Framsóknarflokksins á Akureyri. Ingvar Gíslason sat á Alþingi í 26 ár sem þingmaður Framsóknarflokksins í Norðurlandskjördæmi eystra, eða frá árinu 1961 til ársins 1987, en hafði áður setið sem varaþingmaður. Hann var menntamálaráðherra á árunum 1980 til 1983 og lagði meðal annars hornstein að útvarpshúsinu í maí 1983. Þá var hann forseti neðri deildar Alþingis um árabil og gegndi formennsku í þingflokki Framsóknarflokksins. Eiginkona Ingvars var Ólöf Auður Erlingsdóttir, en hún lést árið 2005. Þau eignðust fimm börn.
